TTWโกลว์โกยกำไรเพิ่มธุรกิจดีมาก
น้ำประปาไทยโชว์กำไร 2,421 ล้านบาท โต 14% แม้เสียภาษีเพิ่มขึ้น โกลว์ฯ กำไรพุ่ง 59%
31 ม.ค. 2556

น้ำประปาไทยโชว์กำไร 2,421 ล้านบาท โต 14% แม้เสียภาษีเพิ่มขึ้น โกลว์ฯ กำไรพุ่ง 59%
บริษัท น้ำประปาไทย (TTW) เปิดเผยผลการดำเนินงานประจำปี 2555 กำไรสุทธิ 2,421 ล้านบาทคิดเป็นกำไรหุ้นละ 0.61 บาท เพิ่มขึ้น 14.63% จากปี 2554 ที่มีกำไรสุทธิ 2,112 ล้านบาท หรือ 0.53 บาท
นายสมเกียรติ ปัทมมงคลชัย ผู้อำนวยการฝ่ายบัญชีและการเงิน TTW กล่าวว่า กำไรที่เติบโตมาจากรายได้จากการขายน้ำประปาเพิ่มขึ้น 376.8 ล้านบาท หรือ 84% ทั้งจากบริษัทฯ และบริษัท น้ำประปาปทุม ขณะที่ต้นทุนขายน้ำประปาและต้นทุนการบริการเพิ่มขึ้น 172.4 ล้านบาท หรือ 13% 
นอกจากนี้ บริษัทมีค่าใช้จ่ายทางการเงินเพิ่มขึ้น 90.3 ล้านบาท หรือ 17.4% เนื่องจากมีดอกเบี้ยจ่าย 74.4 ล้านบาท จากเงินกู้ยืมจำนวน 2,760 ล้านบาท เพื่อลงทุนในหุ้นของบริษัท ซีเค พาวเวอร์ (CKP) และภาษีเงินได้นิติบุคคลเพิ่มขึ้น 48.6 ล้านบาท หรือ 23% เพราะสิทธิประโยชน์การยกเว้นภาษีเงินได้นิติบุคคลของบริษัท สิ้นสุดลงในวันที่ 20 ก.ค. 2555 
ด้านคณะกรรมการบริษัทมีมติอนุมัติการจ่ายเงินปันผลอีกหุ้นละ 0.30 บาท ให้แก่ผู้ถือหุ้นที่มีชื่อในทะเบียนวันที่ 14 ก.พ. 2556
บริษัท โกลว์ พลังงาน (GLOW) เปิดเผยว่า ปี 2555 บริษัทมีกำไรสุทธิ 5,559 ล้านบาท หรือ 3.80 บาทต่อหุ้น เพิ่มขึ้นถึง 59% จากปี 2554 ที่มีกำไรสุทธิ 3,494 ล้านบาท หรือ 2.39 บาทต่อหุ้น
บริษัทมีรายได้จากการขายและการให้บริการเพิ่มขึ้น 42.5% เป็นจำนวน 59,072.8 ล้านบาท ขณะที่ต้นทุนขาย ต้นทุนเชื้อเพลิง ต้นทุนทางการเงินเพิ่มขึ้น แต่ภาษีเงินได้ลดลง 23.9% เหลือจำนวน 703.6 ล้านบาท เนื่องจากอัตราภาษีที่ลดลง